b'\n_START_ARTICLE_\nCastell de Bielsa\n_START_SECTION_\nLa construcci\xc3\xb3\n_START_PARAGRAPH_\nAquesta construcci\xc3\xb3 era, origin\xc3\xa0riament, una obra d\'una certa magnitud. A principis del segle XX els vells del poble recorden haver ballat en una gran sala del segon pis de la qual es conserven tres enormes finestrals. Avui est\xc3\xa0 en des\xc3\xbas com a habitatge permanent, i la seva actual propietat ja \xc3\xa9s compartimentada._NEWLINE_Tota la construcci\xc3\xb3 ha estat molt afectada per constants remodelacions. L\'edifici es coneix tamb\xc3\xa9 com a Casa Macareno, i s\'hi relacionen diverses hist\xc3\xb2ries i llegendes populars. Dins del conjunt hi ha una capella que comunicava amb la cambra (dormitori) principal del Castell, avui desafectada, amb l\'advocaci\xc3\xb3 de santa Eul\xc3\xa0lia, que s\'utilitza com a magatzem. La resta de les depend\xc3\xa8ncies es fan servir com a magatzem agr\xc3\xadcola, i una part com a segona resid\xc3\xa8ncia temporal._NEWLINE_Possiblement el sector menys afectat, i en el qual es conserva gran part de l\'obra original, \xc3\xa9s tot un llarg parament exterior d\'un edifici situat a la banda de ponent del conjunt. Al costat de l\'angle d\'aquest llarg mur encara es conserva tot el basament d\'una torre circular, fins a quasi dos metres d\'al\xc3\xa7ada. Aquesta torre presidia i controlava l\'entrada principal del recinte. Hi ha indicis que en aquest sector hi havia un petit fossar avui totalment terraplenat._NEWLINE_En el parament d\'aquests murs, actualment hi ha diverses obertures d\'obres m\xc3\xa9s recents. Tot i aix\xc3\xad, es conserva encara de l\'obra original diverses espitlleres obertes en el mur de ponent._NEWLINE_L\'aparell constructiu d\'aquest sector, tant de l\'edifici com de la torre, \xc3\xa9s l\'obra t\xc3\xadpica d\'un temps alt-medieval, amb bons carreus a les cantoneres i pedra m\xc3\xa9s petita i poc retocada en el parament del mig, la disposici\xc3\xb3 \xc3\xa9s irregular, per\xc3\xb2 tota la pedra est\xc3\xa0 molt ben falcada._NEWLINE_\xc3\x89s, doncs, un conjunt complex i amb les estructures alterades. Caldria fer-hi prospeccions sistem\xc3\xa0tiques en tota l\'arquitectura, perqu\xc3\xa8 tan sols aix\xc3\xad es podrien entendre, en part, la seva evoluci\xc3\xb3 en seq\xc3\xbc\xc3\xa8ncies constructives._NEWLINE_Tant els murs com la torre podrien ser datats entre els segles XI i XII, tot i que aquesta apreciaci\xc3\xb3 \xc3\xa9s aproximativa, ja que hi manquen estudis de detall i al\xc3\xa7aments planim\xc3\xa8trics de tot el conjunt.\n_START_SECTION_\nHist\xc3\xb2ria\n_START_PARAGRAPH_\nEl castell de Malmercat \xc3\xa9s esmentat per primera vegada l\'any 1122, en el testament del cavaller Ramon Enard, abans del seu pelegrinatge a Jerusalem (Ramon Enard lleg\xc3\xa0 l\'alou que posse\xc3\xafa a Malmercat a l\'esgl\xc3\xa9sia de Sant Andreu del mateix lloc, situada davant del mateix castell. _NEWLINE_El Castell va estar en mans dels Malmercat des de principis del segle XII fins a finals del segle XIV. Es tractava d\'un llinatge que va romandre independent com a senyors del lloc, per\xc3\xb2 vassall, primer del poder\xc3\xb3s Comtat de Pallars, i despr\xc3\xa9s del ve\xc3\xad Vescomtat de Vilamur. El 1338, Pere de Malmercat, a m\xc3\xa9s del castell de Malmercat, tenia domini sobre els castells de Llavors\xc3\xad, Bold\xc3\xads i Tavascan, i les castlanies de Tornafort i Montenartr\xc3\xb3._NEWLINE_El 1373 el castell de Malmercat va ser atacat, robats els b\xc3\xa9ns mobles i ocupat per Roger, germ\xc3\xa0 bord del comte Hug Roger II. Els darrers descendents dels Malmercat van litigar per a recuperar-ne la possessi\xc3\xb3, per\xc3\xb2 sense \xc3\xa8xit perqu\xc3\xa8 en el cens efectuat per manament de les Corts de Cervera i en el fogatjament del 1381, Malmercat consta amb cinc focs com a domini del comte de Pallars._NEWLINE_A finals del segle XVI el castell era en mans d\'una branca pallaresa de la nissaga dels Toralla que tamb\xc3\xa9 posse\xc3\xafa el castell de Glorieta i el poble de Monstesclado. A principis del segle XVI el Castell de Malmercat va passar a mans d\'una branca de la nissaga lleidatana dels Copons que aviat van ser coneguts com els Copons de Malmercat ("Moss\xc3\xa8n Berenguer de Copons \xc3\xa9s casat amb Joana filla y hereva de moss\xc3\xa8n Anttoni Toralla se\xc3\xb1or del castell de Glorieta i del poble de Montesclado".)_NEWLINE_El castell romangu\xc3\xa9 en mans dels Copons de Malmercat fins a principis del segle XIX. Per via matrimonial passaria a mans dels Castillon i posteriorment a les dels Bielsa. L\'\xc3\xbaltim propietari va ser Ram\xc3\xb3n Jos\xc3\xa9 de Bielsa y de Castill\xc3\xb3n (mort el 1935) que va vendre el castell i les terres al metge Pelayo Fontsar\xc3\xa8 Eberhart, ve\xc3\xad de Sort, l\'any 1916. Posteriorment el mencionat metge va vendre el castell a casa Macareno, pagesos del poble de Malmercat.'